চলচ্চিত্র শিল্পী সমিতির ভোট চলছে, রাতের মধ্যে ফল
চলচ্চিত্র শিল্পী সমিতির ২০২৪-২৬ মেয়াদের নির্বাচনে ভোট গ্রহণ চলছে।
আজ শুক্রবার সকাল ৯টায় শিল্পী সমিতির কার্যালয়ে ভোটগ্রহণ শুরু হয়েছে। দুপুরে কিছু সময় বিরতি দিয়ে বিকেল ৫টা পর্যন্ত ভোট চলবে। রাতের মধ্যে ফলাফল জানানো হবে।
শিল্পী সমিতির নির্বাচন কমিশন সূত্রে এসব তথ্য জানা গেছে।
এবার নির্বাচনে মোট ভোটারের সংখ্যা ৫৭১ জন। এর মধ্যে নতুন ভোটার হয়েছেন ৫০ জন। গত নির্বাচনে ইলিয়াস কাঞ্চন-নিপুণ প্যানেল বিজয়ী হয়ে শিল্পী সমিতি থেকে বাদ পড়া ১০৩ জনকে শিল্পীকে ভোটাধিকার ফিরিয়ে দিয়েছেন।
এবারের শিল্পী সমিতির নির্বাচনে ২১টি পদে ৬ জন স্বতন্ত্রসহ ২টি প্যানেল থেকে ৪৮ প্রার্থী প্রতিদ্বন্দ্বিতা করছেন। দুটি প্যানেল হলো মিশা-ডিপজল ও মাহমুদ কলি-নিপুণ। শিল্পী সমিতির নির্বাচনে প্রধান নির্বাচন কমিশনার হিসেবে দায়িত্ব পালন করছেন খোরশেদ আলম খসরু। তার সঙ্গে সদস্য হিসেবে আছেন এ জে রানা ও বিএইচ নিশান।
শিল্পী সমিতির নির্বাচন কমিশনার খোরশেদ আলম খসরু বলেন, 'এবারের শিল্পী সমিতির নির্বাচনে মোট ভোটার আছেন ৫৭১ জন। নির্বাচনে যেন কোনোপ্রকার ঝামেলা না হয়, সুষ্ঠু পরিবেশে ও নিরপেক্ষ নির্বাচন নিশ্চিত করা হয়েছে। গতবারের কোনো প্রভাব যেন এই নির্বাচনে না পড়ে সেটাও খেয়াল রাখছি। বিশ্বাসযোগ্য, সুষ্ঠ, সুন্দর, অবাধ নিরপেক্ষ নির্বাচন হবে আশা করছি।'
মাহমুদ কলি-নিপুণ প্যানেলে প্রার্থীরা হলেন সহ-সভাপতি পদে ড্যানি সিডাক ও অমিত হাসান, সহ-সাধারণ সম্পাদক বাপ্পি সাহা, সাংগঠনিক সম্পাদক অঞ্জনা রহমান, আন্তর্জাতিক বিষয়ক সম্পাদক মারুফ আকিব, দপ্তর ও প্রচার সম্পাদক কাবিলা, সংস্কৃতি ও ক্রীড়া সম্পাদক মামনুন হাসান ইমন ও কোষাধ্যক্ষ পদে অভিনেতা আজাদ খান।
কার্যকরী পরিষদের সদস্য পদের প্রার্থীরা হলেন- সুজাতা আজিম, নাদের চৌধুরী, পীরজাদা হারুন, পলি, জেসমিন আক্তার, তানভীর তনু, মো.সাইফুল, সাদিয়া মির্জা, সনি রহমান, হেলেনা জাহাঙ্গীর, সাইফ খান।
মিশা-ডিপজল পরিষদে সহ-সভাপতি মাসুম পারভেজ রবেল, সহ-সভাপতি ডি এ তায়েব, সহ-সাধারণ সম্পাদক আরমান, সাংগঠনিক সম্পাদক জয় চৌধুরী, আন্তর্জাতিক বিষয়ক সম্পাদক আলেকজান্ডার বো, দপ্তর ও প্রচার সম্পাদক জ্যাকি আলমগীর, সংস্কৃতি ও ক্রীড়া সম্পাদক ডন এবং কোষাধ্যক্ষ পদপ্রার্থী কমল।
কার্যকরী পরিষদের সদস্য পদে নির্বাচন করছেন অভিনেত্রী সুচরিতা, রোজিনা, আলীরাজ, সুব্রত, দিলারা ইয়াসমিন, শাহনূর, নানা শাহ, রত্না কবির, চুন্নু, সাঞ্জু জন, ফিরোজ মিয়া।

চলচ্চিত্র শিল্পী সমিতির ২০২৪-২৬ মেয়াদের নির্বাচনে ভোট গ্রহণ চলছে।